Ir-Regolament tal-Kunsill (KE) Nru 669/97
ta' l-14 t'April 1997
li jiftaħ u jipprovdi għall-amministrazzjoni tal-kwoti u l-limiti tat-tariffi tal-Komunità, li jistabbilixxi s-sorveljanza tal-Komunità għal ċerti ħut u prodotti tal-ħut li joriġinaw fil-Gżejjer Faroe, li jiddefinixxi d-dispożizzjonijiet dettaljati li jemendaw u jadattaw dawn il-miżuri u li jħassar ir-Regolament (KE) Nru 1983/95
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 113 tiegħu,
Wara li kkunsidra l-proposta tal-Kummissjoni,
(1) Billi l-Artikoli 3 u 8 tal-Ftehim bejn il-Komunità Ewropea, min-naħa waħda, u l-Gvern tad-Danimarka u l-Gvern Lokali tal-Gżejjer Faroe, min-naħa l-oħra, iffirmat fis-6 ta' Diċembru 1996 [1], li jipprovdi għat-tneħħija tad-dazji doganali applikabbli għall-importazzjoni fil-Komunità ta' ċerti ħut u prodotti tal-ħut elenkati fil-Protokoll mehmuż ma "l-imsemmi Ftehim;"
(2) Billi t-tneħħija hija soġġetta għall-kwoti u l-limiti tat-tariffi tal-Komunità u, għal xi wħud minn dawn il-prodotti, s-sorveljanza ta' l-statistika tal-Komunità; billi t-tali kwoti u limiti tat-tariffi tal-Komunità dwar il-prodotti li joriġinaw fil-Gżejjer Faroe għandhom għalhekk jinfetħu għall-volumi indikati rispettivament fl-Annessi I u II ta' dan ir-Regolament u s-sorveljanza ta' l-statistika tal-Komunità stabbilita rigward il-prodotti elenkati fl-Anness III mehmuż;
(3) Billi r-rati preferenzjali tad-dazju indikati fl-Annessi I, II u III japplikaw biss fejn il-prezz liberu fuq il-fruntiera stabbilit mill-Istati Membri skond l-Artikolu 22 tar-Regolament tal-Kunsill (KEE) Nru 3759/92 tas-17 ta' Diċembru 1992 dwar l-organizzazzjoni komuni tas-suq tal-prodotti tal-ħut u akwakulturi [2] huwa mill-anqas daqs kull prezz tar-riferenza li kien stabbilit, jew għandu jkun stabbilit, mill-Komunità għall-prodotti jew għall-kategoriji tal-prodotti konċernati;
(4) Billi, għal raġunijiet ta' simplifikazzjoni, dispożizzjoni għandha ssir biex tagħti s-setgħa lill-Kummissjoni biex iddaħħal fis-seħħ, wara li tirċievi l-opinjoni tal-Kumitat tal-Kodiċi Doganali ppreżentata mill-Artikolu 247 tar-Regolament (KEE) Nru 2913/92 [3], l-emendi meħtieġa u l-adattamenti tekniċi ta' l-Annessi ta' dan ir-Regolament li joħorġu mil-emendi tan-nomenklatura u l-kodiċi tat-Taric u għall-adattamenti tal-volum, perijodi u rati tal-kwoti li joħorġu minn deċiżjonijiet mill-Kunsill jew mill-Kummissjoni;
(5) Billi, għall-istess raġunijiet, dispożizzjoni għandha ssir għal din il-proċedura li tkun applikata f'każijiet fejn il-Ftehim imsemmi hawn fuq huwa emendat sal-punt li l-emendi miftehma li jispeċifikaw il-prodotti eliġibbli għall-kwoti tat-tariffi jew soġġetti għal-limiti tat-tariffi jew għas-sorveljanza statistika, volumi tal-kwoti, dazji u perijodi tat-tariffi, u kull kriterju ta' eliġibilità;
(6) Billi l-Ftehim jipprovdi għall-kwoti tat-tariffi, limiti tat-tariffi u sorveljanza ta' l-statistika għal perijodu indefinit; billi, għalhekk, biex jagħmel l-implimentazzjoni tal-miżuri konċernati aktar effiċjenti u aktar faċli, dan ir-Regolament għandu japplika fuq bażi multiannwali;
(7) Billi aċċess indaqs u kontinwu għall-kwoti rigward il-prodotti li x'aktarx jibbenefikaw mill-kwoti tat-tariffi tal-Komunità elenkati fl-Anness I għandhom ikunu żgurati għall-importaturi kollha tal-Komunità u r-rati tad-dazju stipulati għall-kwoti għandhom ikunu applikati b'konsistenza ta' l-importazzjonijiet kollha tal-prodotti in kwestjoni fl-Istati Membri kollha sakemm il-kwoti jinħlew;
(8) Billi l-Komunità għandha tieħu d-deċiżjoni li tiftaħ il-kwoti tat-tariffi fl-eżekuzzjoni ta' l-obbligi internazzjonali tagħha; billi, sabiex tiżgura l-effiċjenza ta' amministrazzjoni komuni ta' dawn il-kwoti, m'hemmx raġuni għalfejn l-Istati Membri m'għandhomx ikunu awtorizzati li jiġbdu mill-volumi tal-kwota l-kwantitajiet meħtieġa li jikkorrispondu ma' l-importazzjoni attwali; billi dan il-metodu ta' amministrazzjoni jeħtieġ, iżda, kooperazzjoni mill-viċin bejn l-Istati Membri u l-Kummissjoni, li trid tkun kapaċi tissorvelja r-rata li biha l-kwoti qed jintużaw u tavża lill-Istati Membri b'hekk;
(9) Billi, rigward il-prodotti elenkati fl-Anness II u soġġetta għal-limiti tat-tariffi tal-Komunità, is-sorveljanza tal-Komunità tista' tkun affettwata billi l-importazzjoni ta' dawn il-prodotti jinqatgħu kontra l-limiti tal-livell tal-Komunità hekk kif u meta l-prodotti huma ppreżentati fid-dwana u ddikkjarti għal ċirkolazzjoni libera; billi dan il-metodu ta' amministrazzjoni tal-limiti għandu jippermetti d-dazji doganali li jkunu restawrati hekk kif il-limiti in kwestjoni jilħqu l-livell tal-Komunità;
(10) Billi dan il-metodu ta' l-amministrazzjoni tal-limiti teħtieġ kooperazzjoni mill-viċin u speċjalment ta' malajr bejn l-Istati Membri u l-Kummissjoni, li jridu jkunu kapaċi li jissorveljaw il-livell milħuq mill-importazzjoni li nqatgħet kontra l-limiti u jkunu avżati l-Istati Membri b'hekk; billi din il-kooperazzjoni għandha tkun mill-viċin biżżejjed biex tippermetti lill-Kummissjoni tieħu l-passi meħtieġa biex tirrestawra d-dazji doganali hekk kif wieħed mil-limiti jintlaħaq;
(11) Billi, għall-prodotti elenkati fl-Anness III, ikun jidher xieraq li jkun hemm rikors għas-sistema tas-sorveljanza ta' l-statistika amministrata mill-Kummissjoni skond id-dispożizzjonijiet rilevanti tar-Regolamenti (KE) Nru 1172/95 [4] u (KEE) Nru 2658/87 [5];
(12) Billi r-Regolament (KE) Nru 1983/95 [6], li daħħal fis-seħħ il-miżuri applikabbli skond il-ftehim l-antik, għandu jitħassar,
ADOTTA DAN IR-REGOLAMENT:
Artikolu 1
Mill-1 ta' Jannar sal-31 ta' Diċembru ta' kull sena, id-dazji doganali applikabbli għall-importazzjoni fil-Komunità tal-prodotti elenkati fl-Anness I u li joriġina mill-Gżejjer Faroe, għandhom ikunu sospiżi fuq il-livelli u fil-limiti tal-kwoti tat-tariffi tal-Komunità speċifikati fih.
Artikolu 2
Il-kwoti tat-tariffi msemmija fl-Artikolu 1 għandhom ikunu amministrati mill-Kummissjoni, li tista' tieħu kull miżura amministrattiva li hemm bżonn sabiex tiżgura operazzjoni effiċjenti.
Artikolu 3
Meta importatur idaħħal prodott kopert minn dan ir-Regolament għal ċirkolazzjoni libera fi Stat Membru akkumpanjat minn:
- talba għal trattament preferenzjali, u
- ċertifikat ta' moviment, konformi mar-regoli stipulati fil-Protokoll li jikkonċerna d-definizzjoni tal-kunċett tal-prodotti ta' oriġini u l-metodi tal-kooperazzjoni amministrattiva annessa mad-Deċiżjoni 97/126/KE [7],
u d-dikjarazzjoni tiegħu hija aċċettata mill-awtoritajiet doganali, l-Istat Membru konċernat għandu, billi jinnotifika l-Kummissjoni b'hekk, jiġbed kwantità mill-kwota konċernata biex jissodisfa l-ħtieġa.
L-applikazzjonijiet għall-ġbid mill-kwoti għandhom jindikaw id-data li fuqha d-dikjarazzjonijiet kienu aċċettati u għandhom imbagħad jintbagħtu lill-Kummissjoni.
Il-ġbid għandu jingħata mill-Kummissjoni fuq il-bażi tad-data meta d-dikjarazzjoni għal ċirkolazzjoni libera kienet aċċettat mill-awtoritajiet doganali ta' l-Istat Membru konċernat, sakemm il-bilanċ disponibbli huwa biżżejjed.
Fejn Stat Membru jonqos milli juża l-kwantitajiet miġbuda, huwa għandu jirritornhom lura mill-aktar fis possibbli lill-kwota relevanti.
Billi l-kwantitajiet li applikaw għalihom huma aktar mill-bilanċ disponibbli, l-allokazzjoni għandha ssir fil-proporzjon tal-ħtiġijiet. L-Istat Membru għandu jkun infurmat mill-Kummissjoni bil-kwantitajiet miġbuda.
Artikolu 4
1. Mill-1 ta' Jannar sal-31 ta' Diċembru ta' kull sena l-importazzjoni lejn il-Komunità ta' ċerti prodotti li joriġinaw mill-Gżejjer Faroe, elenkati fl-Annessi II u III, għandhom ikunu soġġetti rispettivament għal-limiti tat-tariffi u s-sorveljanza tal-Komunità.
Id-deskrizzjoni tal-prodotti riferuti fl-ewwel subparagrafu, il-limiti u d-dazji doganali applikabbli huma speċifikati fl-imsemmi l-Annessi.
2. L-importazzjonijiet għandhom jinqatgħu kontra l-limiti hekk kif u meta l-prodotti huma ppreżentati għad-dwana koperti mid-dikjarazzjonijiet għal ċirkolazzjoni libera akkumpanjati minn ċertifikat tal-moviment kif speċifikat fit-tieni inċiż ta' l-ewwel subparagrafu ta' l-Artikolu 3.
L-oġġetti għandhom jinqatgħu kontra l-limiti biss jekk iċ-ċertifikat tal-moviment huwa ppreżentat qabel id-data meta l-ġbir tad-dazju doganali jerġa' jibda.
Użu tal-limiti għandu jkun reġistrat fuq livell tal-Komunità fuq il-bażi ta' l-importazzjonijiet maqtugħa kontrihom kif speċifikat fl-ewwel u t-tieni subparagrafi.
L-Istati Membri għandhom javżaw lill-Kummissjoni b'kull operazzjoni ta' l-importazzjoni li ssir skond il-proċedura stabbilita hawn fuq fl-intervalli u fil-limiti taż-żmien stabbiliti fil-paragrafu 4.
3. Hekk kif il-limiti jintlaħqu, il-Kummissjoni tista', billi tadotta Regolament, terġa tibda l-ġbir tad-dazji doganali applikabbli għal pajjiżi terzi sa l-aħħar tas-sena kalendarja.
4. L-Istati Membri għandhom jibagħtu lill-Kummissjoni, mhux aktar tard mill-ħmistax ta' kull xahar, id-dikjarazzjonijiet li juru l-kwantitajiet maħruġa matul ix-xahar ta' qabel.
5. Is-sorveljanza ta' l-statistika pprovduta rigward il-prodotti speċifikati fl-Anness III għandha ssir fuq livell tal-Komunità fuq il-bażi ta' l-importazzjoni maħruġa kif speċifikat fl-ewwel subparagrafu tal-paragrafu 2 u nnotifikati lill-Uffiċċju ta' l-Istatistika tal-Komunitajiet Ewropej skond ir-Regolamenti (KE) Nru 1172/95 u (KEE) Nru 2658/87.
Artikolu 5
1. Id-dispożizzjonijiet meħtieġa għall-applikazzjoni ta' dan ir-Regolament, partikolarment:
(a) kull emenda jew adattament tekniku li jista' jkun meħtieġ bħala riżultat tal-bidliet tan-nomenklatura magħquda jew il-kodiċi tat-Taric;
(b) kull adattament meħtieġ wara bidla tal-Ftehim bejn il-Komunità Ewropea u l-Gżejjer Faroe, kif approvat minn att tal-Kunsill,
għandhom ikunu adottati skond il-proċedura stipulata fl-Artikolu 6(2).
2. Id-dispożizzjonijiet adottati skond il-paragrafu 1 ma jawtorizzawx lill-Kummissjoni biex:
- iġġorr kwantitajiet preferenzjali minn perijodu wieħed ta' kwota għal ieħor,
- temenda l-iskedi stipulati fil-Ftehim jew fil-protokolli,
- titrasferixxi kwantitajiet minn kwota waħda għal oħra,
- tintroduċi u tamministra kwoti li jirriżultaw minn ftehim ġodda,
- tadotta l-leġislazzjoni li taffettwa l-amministrazzjoni tal-kwoti soġġetti għaċ-ċertifikati ta' l-importazzjoni.
Artikolu 6
1. Il-Kummissjoni għandha tkun assistita mill-Kumitat Doganali tal-Kodiċi.
2. Ir-rappreżentant tal-Kummissjoni għandu jressaq quddiem il-Kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu fuq l-abbozz fil-limitu taż-żmien li l-president tiegħu jista' jistabbilixxi skond l-urġenza tal-materja. L-opinjoni għandha titwassal bil-maġġoranza stipulata fl-Artikolu 148(2) tat-Trattat fil-każ tad-deċiżjonijiet li l-Kunsill jeħtieġ jadotta fuq proposta mill-Kummissjoni. Il-voti tar-rappreżentanti ta' l-Istati Membri fil-Kumitat għandhom ikunu peżati fil-mod ippreżentat f'dak l-Artikolu. Il-president m'għandux jivvota.
Il-Kummissjoni għandha tadotta l-miżuri li jibdew jgħoddu minnufih. Madankollu, jekk dawn il-miżuri mhumiex skond l-opinjoni tal-Kumitat, ikunu mbagħad ikkomunikati mill-Kummissjoni lill-Kunsill. F'dak il-każ, il-Kummissjoni għandha tiddeffirixxi l-applikazzjoni tal-miżuri li hija adottat għal tliet xhur mid-data tat-tali komunikazzjoni.
Il-Kunsill, li jaġixxi b'maġġoranza kkwalifikata, jista' jieħu deċiżjoni differenti fil-limitu ta' żmien speċifikat fis-subparagrafu ta' qabel.
3. Il-Kumitat jista' jeżamina kull kwistjoni dwar l-applikazzjoni ta' dan ir-Regolament li titqajjem mill-president tagħha jew fuq l-inizjattiva ta' dan ta' l-aħħar jew fuq it-talba ta' Stat Membru.
Artikolu 7
Ir-rati tad-dazju speċifikati fl-Annessi I, II u III għandhom jgħoddu biss fejn il-prezz liberu fuq il-fruntiera stabbilit mill-Istati Membri skond ir-Regolament (KEE) Nru 3759/92 huwa mill-anqas daqs il-prezz tar-riferenza stabbilit, jew li se jkun stabbilit, mill-Komunità rigward il-prodotti jew il-kategoriji tal-prodotti konċernati.
Artikolu 8
Il-Kummissjoni għandha tadotta l-miżuri kollha li hemm bżonn, b'kooperazzjoni mill-viċin ma' l-Istati Membri, biex tapplika dan ir-Regolament.
Artikolu 9
Ir-Regolament (KE) Nru 1983/95 għandu jitħassar.
Artikolu 10
Dan ir-Regolament jidħol fis-seħħ fil-ġurnata ta' wara dik tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Jibda jgħodd mill-1 ta' Jannar 1997.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-14 t'April 1997.